Τέλος φόρμας

8 Αυγούστου 2025

**ΔΕΛΤΙΟ ΤΥΠΟΥ**

**Πανεπιστήμιο Δυτικής Μακεδονίας: Διεθνές δι-ιδρυματικό μεταπτυχιακό για τον ποιοτικό έλεγχο τροφίμων σε συνεργασία με το UFT Βουλγαρίας**

Το Πανεπιστήμιο Δυτικής Μακεδονίας συνεχίζοντας τη δυναμική στρατηγική διεθνοποίησης και εξωστρέφειας, ενισχύει τις συνεργασίες του με αναγνωρισμένα Ανώτατα Εκπαιδευτικά Ιδρύματα του εξωτερικού.

Αυτή τη φορά, συνεχίζοντας την πολυετή συνεργασία του με το Πανεπιστήμιο Τεχνολογίας Τροφίμων (UFT) του Πλόβντιβ της Βουλγαρίας, επανέρχεται με ένα επικαιροποιημένο και αναβαθμισμένο Δι-ιδρυματικό Μεταπτυχιακό Πρόγραμμα Σπουδών (ΔΠΜΣ) με τίτλο «Ποιοτικός Έλεγχος Τροφίμων».

Το πρόγραμμα υλοποιείται από το Τμήμα Χημικών Μηχανικών της Πολυτεχνικής Σχολής του Πανεπιστημίου Δυτικής Μακεδονίας, σε συνεργασία με το UFT Βουλγαρίας και αποτελεί μετεξέλιξη ενός επιτυχημένου μεταπτυχιακού που λειτουργούσε ήδη επί σειρά ετών. Το εν λόγω ΔΠΜΣ, επανασχεδιάστηκε με στόχο να διατηρήσει την επιστημονική του συνέχεια, αλλά αναβαθμίζοντας το περιεχόμενο, τη δομή και τις διεθνείς του προοπτικές.

Αντικείμενο του Μεταπτυχιακού Προγράμματος Σπουδών είναι η εξειδίκευση πτυχιούχων επιστημόνων στον τομέα της ανάλυσης και ποιοτικού ελέγχου τροφίμων, της διαχείρισης ποιότητας και ασφάλειας, με βάση τις σύγχρονες τεχνολογικές εξελίξεις και τις διεθνείς κανονιστικές απαιτήσεις.

Το Διεθνές Μεταπτυχιακό Πρόγραμμα Σπουδών διδάσκεται στην αγγλική και την ελληνική γλώσσα και παρέχει κοινό Μεταπτυχιακό Τίτλο Σπουδών από τα δύο συνεργαζόμενα Πανεπιστήμια, δίνοντας τη δυνατότητα συμμετοχής σε φοιτητές από την Ελλάδα και το εξωτερικό. Η διάρκεια του ΔΠΜΣ είναι 3 εξάμηνα και τα μαθήματα είναι μεικτά (δια ζώσης και διαδικτυακά).

Περισσότερες πληροφορίες είναι διαθέσιμες στην επίσημη ιστοσελίδα του προγράμματος: <https://fqc.chemeng.uowm.gr>